ไฟแนนซ์ทูเดย์
โดย...ช.ชดา
2 มี.ค. 2559

โดย...ช.ชดา
...กระทรวงการคลังแจกแจงสินเชื่อตามนโยบายรัฐที่ดำเนินการผ่านแบงก์รัฐ โดยให้มีการแยกบัญชีออกมาจากธุรกรรมปกติของธนาคาร ยอดคงค้างเมื่อสิ้นไตรมาส 3 ของปี 2558 มีอยู่ 7.89 แสนล้านบาท เป็นธุรกรรมของธนาคารเพื่อการเกษตรและสหกรณ์การเกษตร (ธ.ก.ส.) รายเดียวก็ 7 แสนล้านบาทแล้ว รองลงมาคือธนาคารออมสิน
สินเชื่อมหาศาลก้อนนี้เป็นหนี้สะสมมาหลายรัฐบาลที่ใช้ ธ.ก.ส.เข้าไปช่วยเหลือเกษตรกร ซึ่งเป็นพันธกิจหลักของแบงก์อยู่แล้ว ไม่ได้เป็นหนี้ที่มาเกิดในช่วงรัฐบาลนี้ รับข้อมูลไปแล้วโปรดวิเคราะห์ให้ดี อย่าเพิ่งตกใจ ส่วนหนี้เสีย 1 หมื่นล้านบาท ก็คิดเป็นสัดส่วนต่อสินเชื่อไม่ถึง 2% 
...เรื่องนี้ อภิศักดิ์ ตันติวรวงศ์ รมว.คลัง สั่งการให้ โฆษกกระทรวงการคลัง กฤษฎา จีนะวิจารณะ ผู้อำนวยการสำนักงานเศรษฐกิจการคลัง เปิดแถลงข่าวด่วน กลัวจะมีการเอาไปบิดเบือนหาประโยชน์ทางการเมือง
...การประชุมคณะกรรมการนโยบายการเงิน (กนง.) ในวันที่ 23 มี.ค.นี้ บอร์ด กนง.คงถกกันหนักถึงแนวโน้มเศรษฐกิจไทยว่า ความแผ่วเบาของแรงส่งมากจนถึงขั้นควรลดดอกเบี้ยนโยบายเพื่อประคองเศรษฐกิจหรือไม่ เพราะตัวเลขเดือน ม.ค.ที่ออกมาแล้วดูไม่ค่อยดีเท่าไหร่
วิรไท สันติประภพ ผู้ว่าการแบงก์ชาติ พูดชัดๆ ว่าพร้อมลดดอกเบี้ยหากสถานการณ์เศรษฐกิจไม่เป็นไปตามที่คาดหมาย ส่วนจะลดเมื่อไหร่ ลดเท่าไหร่ ต้องคอยติดตามกันเอง